b'\n_START_ARTICLE_\nCorneliu Vadim Tudor\n_START_SECTION_\nCopil\xc4\x83rie \xc8\x99i studii\n_START_PARAGRAPH_\nCorneliu Vadim Tudor s-a n\xc4\x83scut \xc3\xaen Bucure\xc8\x99ti, \xc3\xaen Rahova \xc8\x99i a fost fiul a doi oameni muncitori, Ilie, croitor, \xc8\x99i Eugenia, fiind al cincilea \xc8\x99i ultimul copil al familiei. _NEWLINE_A urmat cursurile Colegiului Na\xc8\x9bional \xe2\x80\x9eSf\xc3\xa2ntul Sava\xe2\x80\x9d din Bucure\xc8\x99ti, pe care le-a absolvit \xc3\xaen 1967. \xc3\x8en 1971 a ob\xc8\x9binut licen\xc8\x9ba la Facultatea de Filosofie a Universit\xc4\x83\xc8\x9bii din Bucure\xc8\x99ti, cu o tez\xc4\x83 despre sociologia religiei, prima de acest fel, \xc3\xaen Rom\xc3\xa2nia, dup\xc4\x83 cel de-al doilea r\xc4\x83zboi mondial. \xc3\x8en 1975 a satisf\xc4\x83cut serviciul militar \xc8\x99i a urmat cursurile \xc8\x99colii de ofi\xc8\x9beri \xc3\xaen rezerv\xc4\x83, absolvind-o cu gradul de sublocotenent. Din 1972 a lucrat ne\xc3\xaentrerupt \xc3\xaen mass media. \xc3\x8entre 1978-1979 a beneficiat de bursa premiului interna\xc8\x9bional Herder, care fusese acordat\xc4\x83 magistrului s\xc4\x83u, scriitorul Eugen Barbu, \xc8\x99i a f\xc4\x83cut studii de istorie la Viena, ca fiind un \xe2\x80\x9estudent extraordinar\xe2\x80\x9d.\n_START_SECTION_\nPre\xc8\x99edinte al Partidului Rom\xc3\xa2nia Mare\n_START_PARAGRAPH_\nCorneliu Vadim Tudor este fondatorul Partidului Rom\xc3\xa2nia Mare, care a intrat la alegerile din 1992 \xc3\xaen Parlamentul Rom\xc3\xa2niei, \xc8\x99i al publica\xc8\x9biilor afiliate, Rom\xc3\xa2nia Mare \xc8\x99i Tricolorul._NEWLINE_A fost senator de Bucure\xc8\x99ti \xc3\xaen Parlamentul Rom\xc3\xa2niei \xc3\xaen perioada 1992-2008, ales cu o majoritate de voturi. \xc3\x8en legislatura 2004-2008, Corneliu Vadim Tudor a ini\xc8\x9biat 33 de propuneri legislative \xc8\x99i 9 mo\xc8\x9biuni._NEWLINE_A fost ini\xc8\x9biatorul \xc8\x99i finan\xc8\x9batorul programului umanitar s\xc4\x83pt\xc4\x83m\xc3\xa2nal, \xe2\x80\x9eCina Cre\xc8\x99tin\xc4\x83\xe2\x80\x9d, dedicat oamenilor s\xc4\x83raci \xc8\x99i \xc3\xaen v\xc3\xa2rst\xc4\x83. A oferit sprijin financiar unui mare num\xc4\x83r de biserici, \xc8\x99coli, muzee, situri arheologice, \xc8\x99i a oferit premii \xc8\x99i dona\xc8\x9bii unui important num\xc4\x83r de copii \xc8\x99i studen\xc8\x9bi. _NEWLINE_A fost un bine cunoscut iubitor \xc8\x99i protector al animalelor.\n_START_SECTION_\nCandidat la pre\xc8\x99edin\xc8\x9bia Rom\xc3\xa2niei\n_START_PARAGRAPH_\nA candidat la alegerile preziden\xc8\x9biale din 1996, clas\xc3\xa2ndu-se pe locul 5 din 16 candida\xc8\x9bi. La alegerile preziden\xc8\x9biale din 2000 a ajuns \xc3\xaen turul doi, unde a ob\xc8\x9binut 33,17% din voturi. \xc3\x8en 2004, a candidat la pre\xc8\x99edin\xc8\x9bia Rom\xc3\xa2niei \xc8\x99i a ob\xc8\x9binut 12,57% din voturi. La alegerile preziden\xc8\x9biale din 6 noiembrie 2009, lista PRM pe care a candidat a ob\xc8\x9binut votul a numai 540.380 rom\xc3\xa2ni, adic\xc4\x83 5,56% dintre votan\xc8\x9bi._NEWLINE_\xc3\x8en 2014, Corneliu Vadim Tudor \xc8\x99i-a depus candidatura pentru alegerile preziden\xc8\x9biale din 2 noiembrie._NEWLINE_Conform rezultatelor finale ale alegerilor din noiembrie 2014, Vadim Tudor a ob\xc8\x9binut \xc3\xaen primul tur de scrutin (organizat \xc3\xaen ziua de duminic\xc4\x83, 2 noiembrie 2014) un num\xc4\x83r de 349.416 voturi din num\xc4\x83rul total de 9.723.232, situ\xc3\xa2ndu-se pe locul 7 din 14 \xc8\x99i cumul\xc3\xa2nd circa 3,68% din toate voturile exprimate \xc8\x99i validate.\n_START_SECTION_\nMembru \xc3\xaen Parlamentul European\n_START_PARAGRAPH_\nLa 7 iunie 2009 a fost ales \xc3\xaen Parlamentul European pe lista Partidului Rom\xc3\xa2nia Mare, \xc3\xaen nou\xc4\x83 luni p\xc3\xa2n\xc4\x83 \xc3\xaen martie 2010 a participat la 15 din 37 de \xc8\x99edin\xc8\x9be \xc3\xaen plen - prezen\xc8\x9b\xc4\x83 de 40,54\xc2\xa0%. Prin aceasta a contribuit la plasarea Rom\xc3\xa2niei pe ultimul loc \xc3\xaentre na\xc8\x9biunile reprezentate \xc3\xaen Parlamentul European, Rom\xc3\xa2nia av\xc3\xa2nd o prezen\xc8\x9b\xc4\x83 de 84,46\xc2\xa0%._NEWLINE_La 15 iunie 2013, a avut loc o \xc8\x99edin\xc8\x9b\xc4\x83 extraordinar\xc4\x83, ilegal\xc4\x83, a Consiliului Na\xc8\x9bional, la care au participat reprezentan\xc8\x9bii din 24 de organiza\xc8\x9bii jude\xc8\x9bene ale PRM. Atunci s-a decis revocarea lui Vadim Tudor \xc8\x99i a conducerii PRM, cu 116 voturi "pentru" \xc8\x99i 9 "\xc3\xaempotriv\xc4\x83". Astfel, la 15 iunie 2013, Corneliu Vadim Tudor a fost revocat din func\xc8\x9bia de pre\xc8\x99edinte al PRM._NEWLINE_La 27 iulie 2013, Corneliu Vadim Tudor, fondatorul partidului \xc8\x99i cel care afirma despre el \xc3\xaensu\xc8\x99i: \xe2\x80\x9eSingurul pre\xc8\x99edinte al PRM sunt eu\xe2\x80\x9d, a fost exclus din PRM._NEWLINE_Magistra\xc8\x9bii Tribunalului Bucure\xc8\x99ti au decis \xc3\xaens\xc4\x83 ca europarlamentarul Corneliu Vadim Tudor s\xc4\x83 fie repus \xc3\xaen func\xc8\x9bia de pre\xc8\x99edinte al Partidului Rom\xc3\xa2nia Mare dup\xc4\x83 ce fusese exclus din partid \xc8\x99i \xc3\xaenlocuit cu Gheorghe Funar, la a\xc8\x99a zisul Consiliu Na\xc8\x9bional, constat\xc3\xa2nd ilegalitatea lui.\n_START_SECTION_\nDecesul\n_START_PARAGRAPH_\nVadim Tudor a murit la 14 septembrie 2015, \xc3\xaen Centrul Clinic de Urgen\xc8\x9b\xc4\x83 de Boli Cardiovasculare al Armatei, unde a fost transportat dup\xc4\x83 ce i se f\xc4\x83cuse r\xc4\x83u. Starea lui s-a agravat dup\xc4\x83 internare: se pare c\xc4\x83 a suferit un infarct miocardic \xc8\x99i decesul a fost \xc3\xaenregistrat la ora 18.30, potrivit agen\xc8\x9biei Mediafax.\n_START_SECTION_\nPublicist\n_START_PARAGRAPH_\nA \xc3\xaenfiin\xc8\x9bat revistele Rom\xc3\xa2nia Mare, \xc3\xaen care a continuat politica revistei scriitorului Eugen Barbu, S\xc4\x83pt\xc4\x83m\xc3\xaena (cultural\xc4\x83 a capitalei), considerat\xc4\x83 de mul\xc8\x9bi critici literari o oficin\xc4\x83 a Securit\xc4\x83\xc8\x9bii, prin care, \xc3\xaen anii \'70-\'80, erau puse \xc3\xaen circula\xc8\x9bie informa\xc8\x9bii provenite din arhivele acestei institu\xc8\x9bii \xc8\x99i erau utilizate pentru \xc8\x99antaj politic \xc8\x99i pentru contracararea postului Radio Europa Liber\xc4\x83 \xc3\xaen cadrul proiectului zis Meli\xc8\x9ba \xc8\x99i eterul._NEWLINE_A publicat 14 volume de poezie \xc8\x99i proz\xc4\x83, unul din ele, intitulat \xe2\x80\x9eSaturnalii\xe2\x80\x9d, fiind interzis \xc8\x99i retras de pe pia\xc8\x9b\xc4\x83 \xc3\xaen anul 1984, scriitorul fiind interzis de dou\xc4\x83 ori de regimul comunist. _NEWLINE_Este autorul a patru scenarii pentru teatru radiofonic \xc8\x99i a debutat pe scena spectacolelor de teatru la Teatrul T\xc4\x83nase, \xc3\xaen 5 decembrie 1989, cu comedia \xe2\x80\x9eToat\xc4\x83 lumea se pricepe la fotbal\xe2\x80\x9d. _NEWLINE_Actualmente, micul s\xc4\x83u trust de pres\xc4\x83 public\xc4\x83 revistele s\xc4\x83pt\xc4\x83m\xc3\xa2nale, Rom\xc3\xa2nia Mare \xc8\x99i Politica \xc8\x99i ziarul Tricolorul._NEWLINE_Vadim Tudor a fost dat \xc3\xaen judecat\xc4\x83 de mai multe ori pentru insult\xc4\x83 \xc8\x99i calomnie, dup\xc4\x83 publicarea pamfletelor ap\xc4\x83rute fie sub semn\xc4\x83tura sa, fie sub pseudonimul Alcibiade, \xc3\xaen revistele Rom\xc3\xa2nia Mare \xc8\x99i Politica.\n_START_SECTION_\nControverse\n_START_PARAGRAPH_\nPoezia pamflet \xe2\x80\x9e\xc3\x8en ap\xc4\x83rarea lui Eminescu\xe2\x80\x9d, scris\xc4\x83 la \xc3\xaenceputul anilor 1980, ca r\xc4\x83spuns la un articol al rabinului Moses Rosen, care denun\xc8\x9ba revenirea antisemitismului \xc3\xaen cultura rom\xc3\xa2n\xc4\x83 \xc8\x99i f\xc4\x83cea referire la unele poezii antisemite ale lui Mihai Eminescu. a trezit reac\xc8\x9bii \xc3\xaen presa interna\xc8\x9bional\xc4\x83 prin publica\xc8\x9biile Washington Post \xc8\x99i Paris Match. Adunate protestelor intelectualilor rom\xc3\xa2ni, ele au dus la retragerea volumului antisemit Saturnalii._NEWLINE_\xc3\x8en ultimii ani, Corneliu Vadim Tudor a exclus mai mul\xc8\x9bi membri care doreau schimbarea doctrinei PRM, printre care: Corneliu Ciontu, Lia Olgu\xc8\x9ba Vasilescu, Daniela Buruian\xc4\x83, Codrin \xc8\x98tef\xc4\x83nescu, Anghel Stanciu, Dorel Onaca, Dan Claudiu T\xc4\x83n\xc4\x83sescu (revenit \xc3\xaen PRM \xc3\xaen 2009). Cea mai r\xc4\x83sun\xc4\x83toare plecare a fost a lui Corneliu Ciontu, considerat unul dintre cei mai de \xc3\xaencredere oameni ai liderului PRM. I-a fost at\xc3\xa2t de apropiat \xc3\xaenc\xc3\xa2t, \xc3\xaen martie 2005, Vadim Tudor s-a retras de la \xc8\x99efia partidului \xc8\x99i i-a predat-o lui Ciontu. \xc8\x98efia acestuia a durat \xc3\xaens\xc4\x83 mai pu\xc8\x9bin de trei luni. \xc3\x8en iunie 2005, Vadim Tudor a revenit la conducere, iar Ciontu a fost for\xc8\x9bat s\xc4\x83 p\xc4\x83r\xc4\x83seasc\xc4\x83 at\xc3\xa2t pre\xc8\x99edin\xc8\x9bia, c\xc3\xa2t \xc8\x99i partidul. Odat\xc4\x83 cu el au plecat vicepre\xc8\x99edintele Anghel Stanciu \xc8\x99i zece parlamentari. Dup\xc4\x83 plecarea lui Ciontu, Vadim spunea despre acesta, \xc3\xaen comunicatul de pres\xc4\x83 prin care declara c\xc4\x83 l-a dat afar\xc4\x83 din partid, c\xc4\x83 este: \xe2\x80\x9eelectrician pensionar \xc8\x99i analfabet\xe2\x80\x9d, \xe2\x80\x9ecare nu \xc8\x99tie nicio limb\xc4\x83 str\xc4\x83in\xc4\x83\xe2\x80\x9d, \xe2\x80\x9dfost activist PCR la sectorul 5\xe2\x80\x9d, \xe2\x80\x9epersonaj mediocru pe care l-am instalat, provizoriu, \xc3\xaen locul meu pentru c\xc4\x83 nu g\xc4\x83sisem altul mai prost printre cei care \xc3\xaemi duceau servieta\xe2\x80\x9d._NEWLINE_\xc3\x8en 2011, a fost acuzat de fals \xc3\xaen declara\xc8\x9bii \xc8\x99i evaziune fiscal\xc4\x83, conform ziarului Cotidianul  \xc8\x99i web situl Puterea.ro.\n_START_SECTION_\nDeclara\xc8\x9bii rasiste\n_START_PARAGRAPH_\nDe-a lungul timpului, discursul s\xc4\x83u \xc3\xaempotriva romilor a mers p\xc3\xa2n\xc4\x83 foarte departe._NEWLINE_Ziarul s\xc4\x83u, \xe2\x80\x9eRom\xc3\xa2nia Mare\xe2\x80\x9d, a cerut la un moment dat nici mai mult, nici mai pu\xc8\x9bin dec\xc3\xa2t exterminarea acestora, al\xc4\x83turi de \xe2\x80\x9ejidani \xc8\x99i unguri\xe2\x80\x9d._NEWLINE_Dup\xc4\x83 crima s\xc4\x83v\xc3\xa2r\xc8\x99it\xc4\x83 de Romulus Mailat \xc3\xaen Italia, a declarat: \xe2\x80\x9e\xc3\x8en ce prive\xc8\x99te scandalul asasin\xc4\x83rii so\xc8\x9biei unui amiral italian de c\xc4\x83tre un \xc8\x9bigan originar din jude\xc8\x9bul Sibiu declar \xc3\xaen mod r\xc4\x83spicat: italienii au perfect\xc4\x83 dreptate, a\xc8\x99a ceva reprezint\xc4\x83 o barbarie f\xc4\x83r\xc4\x83 margini \xc8\x99i ne face \xc8\x9b\xc4\x83nd\xc4\x83ri imaginea \xc3\xaen lumea \xc3\xaentreag\xc4\x83. Rog, totu\xc8\x99i, s\xc4\x83 nu se utilizeze cuv\xc3\xa2ntul \xe2\x80\x9erom\xc3\xa2n\xe2\x80\x9d, fiindc\xc4\x83 nemernicul nu e rom\xc3\xa2n, ci \xc8\x9bigan!\xe2\x80\x9d.\n_START_SECTION_\nAmend\xc4\x83\n_START_PARAGRAPH_\nConsiliul Na\xc8\x9bional pentru Combaterea Discrimin\xc4\x83rii l-a amendat pe Vadim Tudor cu 3000 de lei pentru c\xc4\x83 a numit-o \xe2\x80\x9eprostituat\xc4\x83\xe2\x80\x9d \xc3\xaen repetate r\xc3\xa2nduri pe fosta candidat\xc4\x83 la parlamentare Anca C\xc3\xa2rcu._NEWLINE_Pe 30 aprilie 2014, Tribunalul Bucure\xc8\x99ti a decis, ca acesta s\xc4\x83-i pl\xc4\x83teasc\xc4\x83 daune de 1.000 de lei \xc8\x99i s\xc4\x83 publice sentin\xc8\x9ba \xc3\xaen dou\xc4\x83 publica\xc8\x9bii: Tricolorul \xc8\x99i Rom\xc3\xa2nia Mare.'